Martin Enger

Martin Oscar Enger (født 27. mai 1880 på Hamar, død 3. november 1946 i Trondheim) var en norsk arkitekt. Han spesialiserte seg tidlig på å tegne boliger: småhus, villaer og større boligkompleks. Han tegnet også kapeller og tuberkulosehjem. Han engasjerte seg også for å høyne boligstandarden i Norge, ved å skrive artikler i tidsskrifter og aviser – og holde foredrag. Hans bygninger er karakteristiske for mellomkrigens arkitektur, med trekk fra jugend, klassisisme og funksjonalisme.Torvanger (1982)

Han hadde sin utdannelse fra Trondhjems Tekniske Læreanstalt, der han ble uteksaminert fra arkitektlinjen i 1902.Alstad (1916) Rett etter eksamen ble han ansatt som tegner hos arkitekt Paul Due i Kristiania. I 1903–1904 var han tegner hos arkitekt Aage Langeland-Mathiesen i København. Han arbeidet deretter ved flere arkitektkontorer i Norge og Danmark. Han var blant annet arkitekt hos M. Thams & Co. i Orkdal i perioden 1908–1910. I 1910–1913 var han bestyrer ved den tekniske aftenskole i Bodø, og hadde egen arkitektpraksis samme sted. Han var bygningsinspektør i Trondhjem i 1913–1916. Deretter flyttet han til Bergen, og var en tid sekretær i Bergen boligråd, før han åpnet egen praksis i 1920. I 1923–1930 var han bygningsinspektør i Fredrikshald. Deretter flyttet han til Trondheim, der han ble boende livet ut. Enger er begravet på Tilfredshet kirkegård i Trondheim. Bilde av gravminnet Han hadde privat praksis, og underviste ved Den tekniske aftenskolen og NTH.

I tillegg til å tegne bygninger for oppførelse, deltok han i enkelte arkitektkonkurranser, og ble premiert i noen av dem:
 1914 Norsk Husflids Venners konkurranse om småbrukerhjem – førstepremie.
 1915 Landbrukshusholdningsselskapets konkurranse om bondegård i trøndertype – innkjøp.
 Polyteknisk Forenings nasjonaløkonomiske gruppes konkurranse om arbeiderboliger – førstepremie
 Utførte arbeider (utvalg) 
 Tuberkulosehjem i Meløy, Brønnøy, Vågan, Mosjøen, Vadsø og Stjørdal
 Arbeiderboliger, Narvik
 Kombinert skole og kapell i Ankenes ved Narvik
 Byggeleder for Ringvål sanatorium og Trondheim tinghus
 Bolighus og brakker på Gyldenpris, Bergen
 Boligkomplekser på Møhlenpris, Bergen
 Professor Hansteens gate 2–20, Bergen
 26 selvbyggerhus, Nyhavn, Haugesund
 Gravkapeller i Halden og Tistedal.

 Referanser 

 Kilder 



 Eksterne lenker 
 Martin Engers private arkiv finnes ved NTNU Universitetsbiblioteket
Arkitekt Martin Enger og bolignøden Artikkel om Martin Enger av Ingunn Østgaard,  NTNU Universitetsbiblioteket

Kategori:Norske arkitekter
Kategori:Alumni fra Trondhjems Tekniske Læreanstalt
Kategori:Personer fra Hamar kommune
Kategori:Fødsler i 1880
Kategori:Dødsfall i 1946